text: Første maj,
  står mange men’sker,
  skulder ved skulder…
  … sang Benny Holst i Fælledparken, dengang 60’erne voksede ind i 70’erne…
  Skulder ved skulder - Det gør vi osse, her i dag…
  Og I ser fantastisk godt ud, kammerater!
  I holder jer sgu’ godt!
  Det gør Arne bestemt også.
  Han har jo også lige haft et par ugers ferie…
  Han ville jo gerne have fri i fredags…
  Når man, som Arne, har gjort sin pligt og knoklet siden man var 16 år, så skal man også fremover have ret til at trække sig lidt tidligere tilbage.
  Det var derfor, at 3F for syv år siden samlede en kvart million underskrifter for en fair pensionsalder.
  Fordi Lars Løkke & kumpaner ville hæve pensionsalderen hurtigere, end det ellers var aftalt.
  Kan I huske det?
  Det var bare få år efter, at det samme blå sammenrend havde ødelagt efterlønsordningen.
  De blå ødelagde efterlønnen, SELV OM den var én af forudsætningerne for velfærdsforliget.
  Og dermed en forudsætning for en højere pensionsalder i takt med, at vi i gennemsnit lever længere.
  Derfor har jeg også en besked fra Arnes gode kammerater i 3F. En besked til både arbejdsgivere, politikere og excelark-økonomer:
  Vi vil IKKE tvinges til at arbejde mere.
  Det er os, der knokler fra vi er helt unge.
  Med hårdt og nedslidende arbejde.
  På treholdsskift, 24 timer i døgnet.
  Ved samlebåndet, der IKKE går i stå kl. 16, hvis ordrerne er der.
  Det er os, der tager overarbejde en masse, når virksomheden ønsker det, og når den grønne omstilling har brug for flere vindmøller.
  Det er os, der er på delevagt, hvor vi er til rådighed, ofte flere gange i samme døgn.
  Vi står op før alle andre, og sørger for at der bliver gjort rent.
  På vores sygehuse, på vores børns skoler, i børnehaverne og på plejehjemmene. På kontorerne og under hæve-sænke-bordene.
  Vi sørger for, at busserne kører fra tidligt morgen til sen aften.
  Tidligt om morgenen sørger vi for, at lagrene bliver tømt, fordi varerne skal leveres inden åbningstid, og vi bliver lagrene er fyldt op igen, sent ud på natten.
  Vi er dem, hvis arbejdstider ændres og fyresedler kommer med absolut kortest varsel. Dem der har de mindst beskyttede arbejdsmiljøer og dem statistikkerne fortæller har korteste levealdre.
  Derfor forventer jeg og 3F’s medlemmer, at når vi går ud af det her telt her i Haderslev, så går arbejderpartierne og fagforeningerne skulder ved skulder i forsvaret for og for en udvidelse af retten til tidlig pension.
  Efter mindst 42 år på arbejdsmarkedet skal man også fremover have ret til at trække sig tilbage. Uanset, hvor folkepensionsalderen ligger.
  Det betyder, at retten til tidlig pension skal udvides med ét år i 2026, når pensionsalderen igen skal sættes op.
  Og at retten til tidlig pension skal udvides igen senere, når velfærdsforliget på ny sætter pensionsalderen op.
  Vi skal simpelthen have BOLTET retten til tidlig pension fast, så man får den rettighed, når man har knoklet i mindst 42 år.
  Det forventer jeg og 3F’s medlemmer, at arbejderbevægelsen står samlet – skulder ved skulder – om.
  Rigtig mange, der har og får tilkendt RET til tidlig pension, benytter den slet IKKE. Det bruger arbejdsgiverne og de blå partier som argument for, at der slet ikke er brug for Arne-pensionen.
  Men det er jo helt omvendt! RETTEN er en helt afgørende tryghed, så du SELV bestemmer, hvornår krop og hoved ikke kan mere. Det er både fair, retfærdigt og nødvendigt.
  Og bolter vi ”Arnepensionen” fast til den pensionsalder, vi har dags dato, så kan pensionsalderen stige for overlægen, forsikringsaktuaren, revisoren, tandlægen, statsadvokaten, bankdirektøren og andre dygtige, højtlønnede, langt-uddannede. De behøver nemlig ikke være bekymrede for folkepensionsalderen.
  Ikke kun arbejder de – sammenlignet med en 3F’er – i nogle ret beskyttede og nænsomme arbejdsmiljøer
  De har også – fornuftigt nok – taget en uddannelse, mens vi andre gik på arbejde og betalte skat, bl.a. til deres SU og gratis uddannelse. Og de kan så bruge deres formue til at trække stikket, når de har lyst.
  Flere af dem selvpensionerer sig før tid - deres arbejdskraft savner arbejdsgiverne åbenbart ikke??
  Der er i hvert fald ingen offentlig debat om, hvordan man kan tvinge eller piske de bedst stillede danskere til at knokle mere og i flere år. Det er kun os, venner. Os med de korteste uddannelser og de længste arbejdsliv!
  Samtidig med at vi skal piskes til at arbejde længere, er det helt fraværende i debatten om sundhedsvæsen og arbejdsmiljø, at vi har en voldsom social ulighed i levetid.
  Og en voldsom social ulighed med hensyn til, hvor mange senior-år, du kan se frem til, hvor dit helbred er rimeligt.
  Og jeg vil samtidig minde politikerne om, at arbejdstiden allerede i dag giver store problemer for mange ufaglærte og faglærte arbejdere, når der bliver skåret i åbningstiderne i daginstitutionerne. For nyligt læste jeg om en institution, der nu skal til at lukke kl. 14.35 om fredagen.
  Hvad skal jeg sige til 3F’eren, der gerne vil passe sit arbejde, men bliver nødt til at stemple ud kl. 14 for at hente sit barn? Vores børn bliver altså ikke hentet af en au pair.
  Det bliver ikke bedre af, at Lars Løkke åbenbart synes, at han skal blande sig i, hvordan arbejdsmarkedspensionen skal strikkes sammen.
  Jow jow, man må jo forstå, at hvis arbejderne kunne tvinges til selv at spare op til ældrepleje, så ku’ man vel fortsætte den uendelige række af skattelettelser?
  Glem det, Løkke! Glem det!
  Gode venner! Danmark har råd til at udvikle vores velfærd, så den følger med tiden. Vi har råd til den grønne omstilling.
  Og vi har råd til – samtidig – at styrke vores forsvar og beredskab imod Putin og andre fjendtlige kræfter.
  Det kræver blot, at vi holder sammen og – skulder ved skulder – bekæmper urimelig ulighed.
  At vi står vagt om vores danske værdier, om fællesskab og sammenhold. At de brede skuldre bærer de største byrder.
  Også derfor vil jeg gerne gentage mit budskab fra 3F’s medlemmer her i dag, så ingen er i tvivl:
  Vi arbejder allerede rigeligt, både i arbejdstimer, overtimer, dage og andel år af vores levealder. Vi vil IKKE tvinges til at arbejde mere.
  Det var derfor, 3F samlede en kvart million underskrifter i 2017. Det var derfor, vi fik Arne-pensionen i 2020. Det er derfor, vi fejrer Arne og pensionen i dag.
  Kan I ha’ en fortsat go’ 1. maj, kammerater!
  